钦定古今图书集成/明伦汇编/官常典/第311卷 > 高铨
## 钦定古今图书集成/明伦汇编/官常典/第311卷 > 高铨

按《明外史王璟传》：“先璟抚保定者，江都高铨，成化五
年进士，授南京大理评事。时官僚老疾致仕者，例追
本年所给禄，铨以为非制，疏请罢之。累迁河南佥事。
归德河濡地千馀顷，本民业，为王府所据，以负租讼
其知州于朝。中官偕大臣承旨按之。铨请还地于民，
中官怒，胁之辄不变。弘治中，再迁右副都御史，巡抚”
保定六府。进南京工部右侍郎。应天饥，条上《荒政》八
事。诏即命铨赈济，全活为多。正德改元，历南京户部
尚书。明年廷推左都，瑾欲易置大臣示威，传旨令铨
致仕。寻坐事逮下诏狱，复坐隆平侯家袭爵事，除名，
寻罚米五百石。后瑾益事操切，每遣使有所勘核，所
遣者务苛急，以承瑾意。兵科给事高淓，铨子也。出勘
沧州盐水山牧地，被劾者五十三人。璟以前为巡抚
预焉，而父铨亦在劾中，举朝骇愕。瑾以当坐者众，令
去其职者勿问，于是璟及铨获免。瑾诛，复铨官，致仕。
卒，赠太子少保。淓后亦官南京光禄少卿，然不为士
大夫所齿云。